El Pati de les Sitges, meta de centenars de corredors solidaris a Burjassot
2025-07-24

Cap a les 19 h de la vesprada, exactament 33 minuts i 28 segons després d’un tret d’eixida a força de confeti, el veloç atleta Luis Félix Martínez Gómez trepitjava amb força les rajoles de pedra del Pati de les Sitges que, pocs metres més enllà, sustentaven l’arc de meta de la 10K Solidària Divina Pastora de Burjassot. Per darrere d’ell, centenars de corredors i corredores de Burjassot i de diferents procedències omplien aquest lloc tan emblemàtic de Burjassot de sabatilles amb 10.000 metres de solidaritat en la soles. Una vegada més, el món del running es va bolcar amb aquesta cita anual que el Club Burjarunners de Burjassot organitza des de 2013 i que, des de la seua primera edició, destina tota la recaptació de dorsals a l’Associació Valenciana d’Ajuda a la Paràlisi Cerebral (AVAPACE).

Enguany tot era nou. El dia, dissabte, l’hora, 18:30 h, l’eixida, Plaça de l’Ajuntament, el recorregut, dur però disfrutable, i la meta, el Pati de les Sitges. El Club Burjarunners va apostar enguany per acostar aquest esdeveniment esportiu al centre de la localitat i els participants ho van agrair. La marea roja de Burjassot es va deixar la pell, no en l’asfalt aquesta vegada, sinó en totes les tasques d’organització, que eren moltes i molt diverses. La celebració de la carrera, a més de comptar amb el patrocini de Divina Pastora i d’altres patrocinadors, va comptar amb la col·laboració de la Policia Local de Burjassot i dels Voluntaris i Voluntàries de Protecció Civil.

L’alcalde de Burjassot, Rafa García, i el regidor d’Esports i Policia i Trànsit, Manuel Pérez Menero, van estar en la carrera, tant en l’inici donant el tret d’eixida com en l’arc de meta, aplaudint a tots els que arribaven al Pati de les Sitges, cansats però feliços, després d’haver dedicat la seua passió pel running a una causa solidària.